De eneste tilbageværende danskere ved Superserie-turneringen Australian Open i Sydney er godt kørende. Fredag spillede damedoublen bestående af Christinna Pedersen og Kamilla Rytter Juhl sig i semifinalen ved at vinde 21-19, 21-9 over et koreansk par. Danskerne er topseedet i Sydney. Fælles for begge sæt var, at ved stillingen 4-4 kom det danske par i kontrol og førte resten af sættet. I semifinalen møder danskerne de femteseedede kinesere Tian Qing og Zhao Yunlei. Allerede torsdag var Christinna Pedersen og Kamilla Rytter Juhl de eneste danskere tilbage i turneringen. Onsdag bød på et dansk mandefald. Både Viktor Axelsen og Hans-Kristian Vittinghus røg ud i første runde i herresingle, mens mixeddoublen bestående af Joachim Fischer og Christinna Pedersen også tabte.

Opsummering:
Christinna Pedersen og Kamilla Rytter Juhl havde let ved at spille sig i semifinalen i Australian Open